С ожесточени кампании и благотворителност се води и една от най-големите онлайн битки - тази за трона на видео платформата YouTube. Кои са главните претенденти за короната и как се стигна до титаничния онлайн сблъсък?

От години видео платформата YouTube процъфтява под властта на един повелител. Безспорно тронът оставаше под необезпокояваното влияние на PewDiePie, познат още като Феликс Келберг - геймър, влогър, а отскоро и социален коментатор.

Абонатите на неговия канал наброяват рекордните 74 милиона, цифра, която непрекъснато се покачва.

А видеата му вече имат над 19 милиарда гледания.

И въпреки многократните скандали, разразили се около него, властта му над платформата оставаше неоспорима.

На хоризонта обаче се появи нов играч, първата сериозна заплаха за PewDiePie.

Боливудският канал за индийска музика T-Series от години се скатава в сенките на популярния уебсайт, трупайки слава и абонати, далеч от очите на редовните потребители... До момента, в който последователите на канала им не се доближиха опасно близо до "краля" PewDiePie.

А когато това се случи, цунами заля онлайн средите. Войната между каналите беше моментално обявена, а надпреварата за трона стана по-ожесточена отвсякога.